**LAZDIJŲ RAJONO SAVIVALDYBĖS PRIEŠGAISRINĖS TARNYBOS**

**2019 M. VEIKLOS ATASKAITA**

I. BENDRA INFORMACIJA APIE ĮSTAIGĄ

Lazdijų rajono savivaldybės priešgaisrinė tarnyba (kodas 304151604) (toliau – Tarnyba) įkurta 2015 m. gruodžio 15 d. Tarnyba perėmė savivaldybės administracijos vietinio ūkio skyriaus ugniagesių komandas su jų turėta materialine baze bei darbuotojais ir tęsia jų veiklą. Tarnyba yra savivaldybės biudžetinė įstaiga. Pagrindiniai tarnybos veiklos uždaviniai – įgyvendinti priešgaisrinę saugą reglamentuojančių teisės aktų reikalavimus, gaisrų prevencijos priemones, vykdyti visuomenės švietimą gaisrų prevencijos srityje, gesinti gaisrus, gelbėti žmones ir turtą gaisro vietoje, atlikti pirminius gelbėjimo darbus ekstremalių situacijų, katastrofų židiniuose, atlikti kitus pagalbos darbus, kontroliuoti priešgaisrinių vandens šaltinių, bei privažiavimo prie jų būklę, organizuoti savanorių ugniagesių veiklą rajono savivaldybėje.

Įstaigos buveinė – Vilniaus g. 1, Lazdijai.

Nuo 2015 m. gruodžio 30 d. tarnybos viršininkas yra Marius Varnelis.

II. ĮSTAIGOS VEIKLOS REZULTATAI

Lazdijų rajono savivaldybės priešgaisrinė tarnyba 2019 m. savo sudėtyje turėjo 7 ugniagesių komandas: Aštriosios Kirsnos, Avižienių, Kapčiamiesčio, Seirijų, Šeštokų, Šventežerio, Veisiejų. Ugniagesių komandos išsidėsčiusios visoje rajono teritorijoje vykdė savo funkcijas, esant poreikiui bendradarbiavo su kitomis rajono tarnybomis.

Tarnybos pasirengimas gesinti gaisrus, vykdyti gelbėjimo darbus rajone derinamas su Lazdijų priešgaisrine gelbėjimo tarnyba, pagal tarnybos veiklą reglamentuojančių teisės aktų reikalavimus. 2019 metais ugniagesių komandos kartu su Lazdijų PGT pareigūnais dalyvavo mokomosiose pratybose įvairiose rajono vietose. Taip pat vyko į objektus rajono teritorijoje studijuoti įvykio likvidavimo planų.

Tarnybos darbuotojai ataskaitiniais metais vykdė ne tik tiesiogines savo funkcijas, bet ir talkino užtikrinant dalyvių saugumą tradicinių triatlono varžybų Veisiejuose metu, kartu su Lazdijų priešgaisrinės gelbėjimo tarnybos pareigūnais dalyvavo prevencinėse akcijose, vykdė švietėjišką veiklą.

2019 metais trijose Tarnybos ugniagesių komandose (Veisiejų UK, Seirijų UK ir Šeštokų UK) pradėti naudoti kvėpavimo organų apsaugos aparatai.

Ataskaitiniais metais tarnybos darbuotojai išvyko į gaisrus, gelbėjimo darbus ir kitus įvykius bei pratybas viso 312 kartus. Išvykimų skaičius pagal ugniagesių komandas:

|  |  |  |  |  |
| --- | --- | --- | --- | --- |
| **Ugniagesių komanda** | **Gaisrai** | **Gelbėjimo darbai** | **Kiti išvykimai**  (pratybos, techninė pagalba kelyje, nepagrįsti, atšaukti iškvietimai ir kita) | **Viso** |
| Aštriosios Kirsnos | 18 | 9 | 12 | 39 |
| Avižienių | 10 | 5 | 20 | 35 |
| Kapčiamiesčio | 21 | 1 | 14 | 36 |
| Seirijų | 27 | 9 | 21 | 57 |
| Šeštokų | 25 | 2 | 11 | 38 |
| Šventežerio | 33 | 9 | 13 | 55 |
| Veisiejų | 29 | 13 | 10 | 52 |
| **Viso** | **163** | **48** | **101** | **312** |

III. ŽMOGIŠKŲJŲ IŠTEKLIŲ VALDYMAS

2019 metų pradžioje tarnyboje dirbo 62 ugniagesiai. Per 2019 metus šalių susitarimu buvo atleistas 1 pensinio amžiaus sulaukęs ilgametis Avižienių ugniagesių komandos vyresnysis ugniagesys, trys ugniagesiai buvo atleisti pačių prašymu arba kitais pagrindais. Į laisvas darbo vietas per metus priimti 3 ugniagesiai Avižienių, Kapčiamiesčio ir Seirijų ugniagesių komandose. Tarnyboje 2019 metų pabaigoje buvo visiškai sukomplektuotos 5 iš 7 ugniagesių komandų. Metus Tarnyba baigė turėdama 2 laisvas pareigybes (Avižienių UK ir Šeštokų UK). Be ugniagesių Tarnyboje yra 1 viršininko ir 1 vyriausiojo buhalterio pareigybė, kitų administracijos darbuotojų Tarnyba neturi. Visi tarnybos ugniagesiai turėjo reikiamą kvalifikaciją patvirtinančius pažymėjimus.

Nors buvo sukomplektuoti beveik visi ugniagesių etatai, per 2019 metus vadovaujantis priešgaisrinės saugos įstatymo nuostatomis buvo plėtojama savanorių ugniagesių veikla. Gauti 9 asmenų prašymai priimti į savanorius ugniagesius gesinančius gaisrus Seirijų ugniagesių komandoje. Taip pat 7 Lazdijų Motiejaus Gustaičio gimnazijos moksleiviai priimti savanoriais ugniagesiais vykdančiais prevencinę veiklą. Savanoriai ugniagesiai pagal poreikį veiklą vykdė ir prie Aštriosios Kirsnos, Avižienių ir Šventežerio ir Kapčiamiesčio ugniagesių komandų. Jie vyko į pagalbą gesinant gaisrus bei dalyvavo vykdant prevencinę veiklą visuomenės švietimo srityje.

IV. FINANSŲ IŠTEKLIŲ VALDYMAS

2019 metais tarnybai jos funkcijoms vykdyti buvo skirta 612800,00 Eur dotacija (palyginimui 2018 metams buvo skirta 579900,00 Eur). Dotacijos panaudojimo paskirstymas:

|  |  |
| --- | --- |
| **Išlaidų klasifikacija** | **Išlaidų suma, Eur** |
| Darbuotojų darbo užmokestis | 560600,00 |
| Socialinio draudimo įmokos | 8127,35 |
| Medikamentai ir medicininių paslaugų įsigijimo išlaidos | 450,08 |
| Ryšių paslaugų įsigijimo išlaidos | 4221,19 |
| Transporto išlaikymo ir transporto paslaugų įsigijimo išlaidos | 14662,18 |
| Aprangos ir patalynės įsigijimo išlaidos | 1487,08 |
| Komandiruočių išlaidos | 97,80 |
| Materialiojo turto paprasto remonto išlaidos | 846,00 |
| Kvalifikacijos kėlimo išlaidos | 952,68 |
| Komunalinių paslaugų įsigijimo išlaidos | 12207,98 |
| Informacinių technologijų prekių ir paslaugų įsigijimo išlaidos | 276,00 |
| Kitų prekių ir paslaugų įsigijimo išlaidos | 7671,66 |
| Darbdavių socialinė parama pinigais | 1200,00 |

Papildomai iš savivaldybės biudžeto tarnybai skirta **63781,55 Eur**. Ši suma panaudota darbuotojų atlyginimams, atleistų darbuotojų išeitinėms kompensacijoms, priemokoms prie atlyginimų metų pabaigoje išmokėti, 7 komplektams radijo ryšio terminalų įsigyti, dielektrinėms žirklėms 4 komandoms įsigyti, Aštriosios Kirsnos UK automobilio Kamaz Kasko draudimo išlaidoms padengti, finansų apskaitos programoms priežiūros paslaugų išlaidoms padengti, nekilnojamo turto draudimo išlaidoms padengti, gelbėjimo rogėms Veisiejų UK, valčiai su varikliu Kapčiamiesčio UK, taip pat priekabai įsigyti, taip pat prevencinei veiklai ir priemonėms įsigyti.

Visos tarnybai skirtos lėšos buvo panaudotos efektyviai, atsižvelgiant į tarnybos veiklos poreikius.

Gerinant ugniagesių darbo sąlygas ir savivaldybės tarybai skyrus lėšų buvo įsigyti 7 komplektai radijo ryšio terminalų. Šiuo metu visos ugniagesių komandos turi po 2 radijo ryšio terminalus – kiekvienam budinčios pamainos ugniagesiui po vieną, tokiu būdu pagerinama komunikacija įvykio vietoje.

Komplektuojant būtiną įrangą ugniagesių automobiliuose 2019 metais buvo įsigyta 4 vnt. dielektrinių žirklių, skirtų saugiam elektros laidų kirpimui. Dielektrine įranga (žirklės, pirštinės ir botai) šiuo metu aprūpintos visos ugniagesių komandos. Dalies įrangos (pvz. trijų dalių ištraukiamųjų kopėčių ar žarnų tiltelių) senuose automobiliuose nėra galimybės sukomplektuoti dėl jų techninių parametrų, t. y. dėl vietos trūkumo. Hidrantinės kolonėlės sukomplektuotos tuose ugniagesių komandų automobiliuose, kurių aptarnaujamose teritorijose yra įrengti vandens hidrantai.

Gavus papildomą finansavimą iš savivaldybės biudžeto ilgalaikiam turtui 2019 metais įsigyta pripučiama valtis, variklis ir transportavimo priekaba bei gelbėjimo rogės.

Iš valstybės dotacijos lėšų įsigyta gaisrinių žarnų, švirkštų, šalmų, priemonių žolei gesinti, gelbėjimo virvių, apsauginių ugniagesių batų.

Visos ugniagesių komandos aprūpintos purkštuvais, skirtais naftos produktų skaidymo priemonei išpurkšti. Naftos produktų skaidymo priemonė (sorbentas) perduota iš savivaldybės administracijos.

Taip pat pagal poreikį ir galimybes atnaujinama ir kita ugniagesių komandų turima smulki įranga ir inventorius naudojamas gaisrų gesinimui ir gelbėjimo darbams.

Metų bėgyje taip pat buvo suremontuota dalis Avižienių ugniagesių komandos pastato vidaus patalpų – įrengta virtuvėlė, įsigyta smulkių baldų, suremontuota Kapčiamiesčio ugniagesių komandos gaisrinio automobilio Kamaz vandens siurblio valdymo sistema.

Įforminta Aštriosios Kirsnos ir Kapčiamiesčio ugniagesių komandų žemės sklypų panauda tarnybos vardu.

Visi tarnybos ugniagesiai apdrausti nuo nelaimingų atsitikimų darbe. Visose ugniagesių komandos veikia interneto ryšys, komandos turi mobilaus ryšio telefono aparatus, naudojamus ryšiui su bendruoju pagalbos centru palaikyti, įvykiuose ugniagesiai naudojasi skaitmeniniais radijo terminalais.

Lazdijų rajono savivaldybės priešgaisrinė tarnyba 2019 metų pradžioje kartu su partneriais Varėnos rajono savivaldybės priešgaisrinės apsaugos tarnyba, Seinų bei Kruklankių valsčiais (Lenkijos Respublika) pagal Lietuvos – Lenkijos bendradarbiavimo programą baigė įgyvendinti projektą „Jungtiniai veiksmai priešgaisrinės apsaugos ir gelbėjimo paslaugų kokybei gerinti“ veiklų įgyvendinimą. Šio projekto rezultatai: pastatytas naujas pastatas Aštriosios Kirsnos ugniagesių komandai, kur ugniagesiai turi modernias ir poreikius atitinkančias patalpas, įsigytas naujas gaisrinis automobilis su įranga, taip pat ugniagesiai sudalyvavo 4 bendruose mokymuose pas kiekvieną projekto partnerį, o 40 – čiai jaunimo atstovų iš visų 4 projekto partnerių Lazdijų rajone buvo surengta vasaros stovykla trukusi 10 dienų.

V. ĮSTAIGOS PROBLEMOS, JŲ SPRENDIMAS IR VEIKLOS TĘSTINUMAS

Lazdijų rajono savivaldybės priešgaisrinės tarnybos materialinė – techninė bazė nėra moderni, tačiau nuolat ieškoma galimybių ją atnaujinti atsižvelgiant į turimus finansinius išteklius.

Tarnyboje 2019 metų pabaigoje buvo 9 gaisriniai automobiliai. 7 kovinėje parengtyje esančių automobilių amžiaus vidurkis – 17 metų, įskaitant 2 rezervinius automobilius amžiaus vidurkis siekia 21 metus. Metų eigoje, vienas nebetinkamas naudojimui gaisrinis automobilis buvo grąžintas panaudos davėjui. Metų pabaigoje vienas iš dviejų rezervinių automobilių nebuvo tinkamas naudoti dėl susidėvėjusios vandens cisternos ir kitų agregatų, jis bus nurašytas. 4 (2 iš jų kovinėje parengtyje Avižienių UK ir Šventežerio UK) iš 9 tarnybos turimų automobilių yra senesni nei 30 metų, 1 automobilio amžius nuo 20 iki 30 metų (Kapčiamiesčio UK), 4 automobilių amžius iki 10 metų (Veisiejų UK, Seirijų UK ir Šeštokų UK 2010 metų gamybos, Aštriosios Kirsnos UK 2018 metų gamybos). Seniausi automobiliai dažnai genda, neatitinka šiuolaikinių reikalavimų yra neekonomiški. Siekiant spręsti šią problemą nuolat ieškoma galimybių gauti projektinį finansavimą materialinės bazės atnaujinimui.

Tarnyba neturi lengvojo automobilio, kuris reikalingas sklandžiam ir operatyviam savarankiškam tarnybos darbui.

Svarbiausi ateities uždaviniai susiję su tolimesniu tarnybos materialinės – techninės bazės stiprinimu, tiek savo išgalėmis, tiek ieškant galimybių įgyvendinti ES lėšomis finansuojamus projektus. Nuolat siekiama modernizuoti ugniagesių komandų pastatus, buitines sąlygas pritaikyti šiuolaikiniams reikalavimams. Šiuo metu Šeštokų ir Šventežerio ugniagesių komandose nėra tinkamai sutvarkytų nuotekų sistemų.

Pažymėtina, jog Tarnybai skiriamos dotacijos nepakanka visiškai sukomplektavus visas ugniagesių komandas ugniagesiams apmokėti už viršvalandinį darbą, kad būtų nuolat užtikrintas 2 ugniagesių budėjimas pamainoje. Toliau planuojama pagal galimybes plėtoti ir savanorių ugniagesių veiklą.

Būtina ieškoti galimybių rekonstruoti Šventežerio ugniagesių komandos pastatą, nes jis nėra pritaikytas šiuolaikiniams gaisriniams automobiliams, o ugniagesių buitines sąlygas taip pat reikia gerinti. Taip pat reikia pakeisti ir Šventežerio UK gaisrinį automobilį, nes turimas gabena nedidelį kiekį vandens, be to, dėl ilgo eksploatavimo laiko dažnai genda. Pirmasis žingsnis gerinant Šventežerio UK materialinę techninę – bazę turėtų būti statybos techninio projekto parengimas, kuriam reikalingas papildomas finansavimas iš savivaldybės biudžeto.

Atsižvelgiant į besikeičiančius poreikius būtų pravartu aprūpinti likusias 4 Tarnybos ugniagesių komandas kvėpavimo organų apsaugos aparatais, kurie leistų operatyviau padėti į nelaimę patekusiems žmonėms nelaukiant kol atvyks PGT pareigūnai.

Tarnybos viršininkas Marius Varnelis